Távozhat a müncheni sikeredző
Összeveszett a feletteseivel, ezért elképzelhető, hogy nyáron elhagyja a Bayern labdarúgócsapatát Hansi Flick, az együttes trénere.
Hansi Flick 2019 novemberében lett a Bayern München labdarúgócsapatának vezetőedzője. Az együttes korábbi másodedzőjét Niko Kovac menesztése után eredetileg ideiglenes jelleggel nevezték ki, ameddig megtalálják a megfelelő szakembert a kispadra. Flickkel azonban egymásután aratta a győzelmeket a bajor klub, a játékosok is nagyon kedvelték, ezért 2019. december 22-én már azt jelentették be Münchenben, hogy Flick a bajnokság végéig marad, 2020. április 30-án pedig 2023. június 30-ig érvényes szerződést írtak alá a trénerrel. A müncheniek korábbi játékosa káprázatos eredménysorral hálálta meg a bizalmat, mindent megnyert csapatával – klubvilágbajnokság, Bajnokok Ligája, európai Szuperkupa, német Szuperkupa, bajnokság, Német Kupa –, amit lehetett. A bajnoki cím minden bizonnyal idén is összejön a Bayernnek, hét fordulóval a bajnokság vége előtt hét pont előnnyel vezet az együttes, a Német Kupában elődöntős a csapat. A Bajnokok Ligájában a negyeddöntőben szerdán hazai pályán 3-2-re kikapott a müncheni alakulat a PSG-től, de még a párizsiak is nagyon óvatosan nyilatkoznak a továbbjutási esélyeikről a jövő keddi visszavágó előtt. Flicket szereti a sajtó, szeretik a játékosok, mégis elképzelhető, hogy a klubon belüli konfliktusok miatt nyáron távozik a BL-címvédőtől. A sport1.de beszámolója szerint annyira megromlott a viszony Flick és Hasan Salihamidzic sportigazgató között, hogy a felek már csak akkor kommunikálnak egymással, ha ez feltétlenül szükséges. A portál értesülését ugyan a bajor klub a hét közepén cáfolta, de egy nappal később azt jelentették be a müncheniek, hogy Flick és Salihamidzic az egyesület érdekeit szem előtt tartva dolgoznak együtt a további sikerekért. Ilyen bejelentésre nincs szükség, ha minden harmonikusan működik. A viszony Jerome Boateng miatt romlott meg: Flick a lapokból tudta meg, hogy a Bayern vezetése nem akarja meghosszabbítani a korábbi válogatott védő nyáron lejáró szerződését. Az egyesület irányítói döntésüket azzal indokolták, hogy Boateng sokat volt sérült az elmúlt egy-két évben, aminek következtében lelassult, nem tudja megfelelően segíteni a csapatot céljai elérésében. Flick a sportigazgatón kérte számon, miért hagyták ki ebből a döntésből. „El tudom fogadni a klub érveit, de Jerome tett annyit a Bayern Münchenért, hogy ne a lapokból értesüljön erről a döntésről és az sem lett volna baj, ha nekem is szól valaki, amikor ez hivatalossá vált” – mondta a tréner Sport1 német sporttelevízióban, amikor megkérdezték a véleményét Boateng esetéről. Flick nyilatkozata után több bírálatot kapott házon belül, Salihamidzic mellett Uli Hoeness, a klub tiszteletbeli elnöke is nehezményezte, hogy a szakember a klubot rossz színben tüntette fel. Erre Flicknek az volt a válasza, hogy őt is lejáratták, mert a tudta nélkül született döntés az egyik játékosának a sorsáról. A Bayern München a PSG elleni BL-negyeddöntő napján jelentette be, hogy immár hivatalos, Boateng a nyáron elhagyja a klubot. Flick azt kérte, ezzel a bejelentéssel várják meg az oda-visszavágós párharcot, mert nem akarta, hogy bármi más téma elvonja a játékosok figyelmét ezekről a mérkőzésekről. A tréner külön csatába bonyolódott Uli Hoenesszel is. Hoeness volt a szakértő a magyarokkal egy Európa-bajnoki csoportban szereplő német válogatott világbajnoki selejtezőin. A németek az Eb előtti utolsó vb-selejtezőjükön hazai pályán 2-1-re kikaptak Északmacedóniától. A találkozót közvetítő RTL német televízió a lefújás után azt kérte Hoenesstől, hogy írja fel egy táblára azoknak a játékosoknak a nevét, akiket ő szívesen látna a német Eb-keretben. A Bayern elöljárója a nemzeti csapatból 2019 tavaszán kitett Thomas Müllert és Mats Hummelst beírta a keretbe, ám a szintén két éve kegyvesztetté vált Boatenget nem. „Jerome már nem tudna segíteni a válogatottnak, nem képes olyan szinten teljesíteni” – indokolt Hoeness a televízióban. Amikor Flick kérdőre vonta Hoenesst, jelezve, hogy egy ilyen kijelentés nagyon rosszul érinti a játékost, azt a választ kapta, hogy a Bayern Münchenen belül van egy hierarchia, amit mindenkinek el kell fogadni. Lentről fölfelé nincs lehetőség számonkérésre. A tréner arra az újságírói kérdésre, hogy marad-e a müncheniek vezetőedzője a szerződése lejártáig, azt a választ adta, ez a téma jelenleg nem aktuális. A sport1.de úgy tudja, Flicknek az volta terve, hogy 2023-ig marad a klubnál, de rossz hangulatban nem tud és nem akar dolgozni. Ha nem sikerül rendezni a viszonyát a feletteseivel, akkor idén nyáron minden bizonnyal elhagyja a klubot.
A cél, hogy az ülőhelyek 100%-át elfoglalhassák a szurkolók, amennyiben megfelelnek a belépés szigorú követelményeinek, és bizonyítani tudják, hogy átestek a koronavírus elleni oltáson, vagy megszerezték a vírus elleni védettséget.
Nézők előtt rendezik meg júniusban az EURO2020 idénre halasztott labdarúgó Európa-bajnokság (Eb) mérkőzéseit – ismertette az Európai Labdarúgó-szövetség (UEFA) pénteki bejelentését Facebook-oldalán a Magyar Labdarúgó Szövetség (MLSZ).  Leszögezték:
Gulyás Gergely, miniszterelnökséget vezető miniszter a csütörtöki kormányinfón azt mondta, csak védettségi igazolvánnyal lehet majd meccsre menni. Ugyanakkor az UEFA-ra hivatkozva az MLSZ honlapján kiemelték:
Mint írták, nyolc rendezőváros már megerősítette, hogy a járványhelyzet, valamint a helyi átoltottság előrelátható júniusi-júliusi alakulása alapján stadionja várhatóan mekkora kapacitással fogadhat szurkolókat. Budapesten ez az említettek szerint száz százalék.
A mérkőzéseken való részvétel továbbra is önkéntes: azok a szurkolók, akik szeretnék visszaváltani korábban megvásárolt jegyeiket, április 22-én 18.00 óráig tehetik meg az UEFA hivatalos jegyértékesítési felületén, ez esetben az UEFA a teljes vételárat visszatéríti számukra.
Amint azt a Népszava megírta, Aleksander Ceferin, az UEFA elnöke még márciusban kijelentette, csak az a város rendezhet, ahol a mérkőzéseken szurkolók is lehetnek. Az UEFA április 7-ig várt a 12 rendező város válaszára, hogy azok vázolják a szurkolók beengedésével kapcsolatos álláspontjukat. Budapest mellett London, Glasgow, Amszterdam, Koppenhága, Szentpétervár, Bukarest és Baku is azt jelezte az UEFA felé, hogy beenged nézőket a stadionjaiba. Péntek délutánig csak arról érkeztek hírek, hogy az orosz nagyvárosban 34 ezren, a többi helyszínen 10-20 ezren lehetnének jelen.
Ha pótlólagos oxigén nélkül sikerül megmásznia a hegyet, Magyarország lesz a 40. nemzet a világon, amelynek ez sikerült.
Elindult a Mount Everest „tiszta”, vagyis pótlólagos oxigén nélküli megmászására Varga Csaba erdélyi magyar hegymászó csütörtökön Budapestről. A Kalifa Alpin Csapat hegymászója pénteken érkezik meg a nepáli fővárosba, ahol néhány napot vesz igénybe az ügyintézés. Katmanduból előreláthatólag egy hét alatt éri az Everest alaptáborát. A trekking első napján Luklába repül, onnan megy tovább a 2800 méteren fekvő Phakdingig. A következő célpont Namche Bazar, majd Tengboche, Dingboche és végül Lobuche érintésével érkezik meg az 5360 méteren kialakított alaptáborba. „A trekking teljes időtartama alatt mintegy 4000 méternyi szintemelkedést kell magam mögött hagynom, ami kiváló előakklimatizáció lesz” – mondta a hegymászó korábban. Varga Csaba 2013 óta vesz részt magashegyi expedíciókon, ez idő alatt a világ 14, nyolcezer méternél magasabb hegye közül négyet mászott meg oxigénpalack használata nélkül, ennél többet magyar részről többet csak példaképe, Erőss Zsolt tudhatott maga mögött. Ő lehet az első magyar, akinek sikerül pótlólagos oxigén és magashegyi teherhordók segítsége nélkül megmásznia a világ legmagasabb, 8848 méter magas hegyét a „Tisztán” Magyar Everest Expedícióban. Varga Csaba, mint eddig mind a nyolc expedíciójára, a Mount Everestre is mintegy 50 kilogrammnyi felszerelést vitt magával Budapestről, amelyet a magaslati táborokba a maga erejéből juttat fel. Az majd az alaptáborban dől el, hogy a mászásban kik lesznek a társai. „A magyar zászlót szeretném kifeszíteni a csúcson, erdélyi magyarként képviselve a Kárpát-medencei magyarságot. Az a célom, hogy első magyarként pótlólagos oxigén nélkül másszam meg az Everestet és ezzel Magyarország legyen a 40. nemzet a világon, amelynek ez sikerült” – jelentette ki korábban Varga Csaba.